PREDKLADACIA SPRÁVA
 

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá na rokovanie Legislatívnej rady vlády Slovenskej republiky návrh poslankyne Národnej rady Slovenskej republiky Pauly Puškárovej na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov (tlač 1254) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:

Všeobecne

Cieľom poslaneckého návrhu je riešiť v zákone č. 36/2005 Z. z. o rodine a o zmene a doplnení niektorých zákonov (ďalej len „zákon o rodine“) tieto okruhy tém: 
-právna domnienka výšky priemerného mesačného príjmu rodiča v časti právnej úpravy vyživovacej povinnosti rodičov k deťom, 
-určovanie otcovstva a
-zapieranie otcovstva.

Medzirezortné pripomienkové konanie 

Poslanecký návrh zákona bol predmetom medzirezortného pripomienkového konania.

K materiálu boli uplatnené nasledovné zásadné pripomienky:

Generálna prokuratúra Slovenskej republiky uplatnila dve zásadné pripomienky. 

Prvú zásadnú pripomienku uplatnila k čl. I bodu 2:
„Navrhovaná úprava umožňuje súdu z dôvodov hodných osobitného zreteľa začať bez návrhu (ex offo) konanie o zapretie otcovstva, ktoré bolo určené súhlasným vyhlásením rodičov, ak je zapretie otcovstva v záujme dieťaťa. Žiadne ďalšie zákonné podmienky (vrátane časového obmedzenia možnosti začatia takéhoto konania) predkladaný návrh nekonštituuje.
 Konanie o zapretie otcovstva (určeného súhlasným vyhlásením rodičov) bolo doposiaľ v zákone č. 36/2005 Z. z. o rodine a o zmene a doplnení niektorých zákonov v znení neskorších predpisov (ďalej  len  „zákon o rodine“) koncipované výlučne ako návrhové konanie. Podľa predkladacej správy k návrhu zákona aj Ministerstvo spravodlivosti Slovenskej republiky ako problematické vníma to, že podľa navrhovanej úpravy súd bude môcť začať konanie aj bez návrhu a navrhuje koncipovať úpravu konania o zapretie otcovstva v § 93 ods. 4 zákona o rodine výlučne ako návrhového konania. Vzhľadom na uvedené a skutočnosť, že v aplikačnej praxi prokuratúra opakovane zaznamenáva prípady, kedy dochádza k zneužívaniu druhej domnienky otcovstva, vo vzťahu k navrhovanej poslaneckej úprave alternatívne navrhujeme úpravu, ktorá pri existencii dôvodov hodných osobitného zreteľa zakotví aktívnu legitimáciu prokurátora na podanie návrhu na zapretie otcovstva, ak bolo otcovstvo určené súhlasným vyhlásením rodičov a ak je zapretie v najlepšom záujme dieťaťa.“ 

Druhú zásadnú pripomienku uplatnila k čl. I bodu 3:
„Podľa nášho názoru navrhovaná úprava nezohľadňuje, že matka, ktorá požiadala o utajenie svojej totožnosti v súvislosti s pôrodom alebo ktorá odložila dieťa do verejne prístupného inkubátora, má právo na zachovanie anonymity. Predložený návrh žiadnym spôsobom neupravuje, že takáto matka by nemala byť účastníčkou konania a neobsahuje ani vymedzenie okruhu účastníkov konania alebo určenie, voči komu má návrh smerovať.“ 

Ministerstvo financií Slovenskej republiky uplatnilo nasledovnú zásadnú pripomienku k celému materiálu:
„Cieľom návrhu je posilniť ochranu práv dieťaťa. V doložke vybraných vplyvov je uvedený negatívny vplyv na rozpočet verejnej správy z dôvodu, že návrh zavádza novú možnosť konania ex offo, čo podľa predkladateľky mierne zvyšuje personálnu a časovú záťaž súdov. Zároveň zvýšenie limitu v § 63 ods. 1 zákona na dvadsaťpäťnásobok životného minima z úrovne dvadsaťnásobku životného minima v platnom znení zákona môže zvýšiť administratívnu záťaž súdov a štátnu spoluúčasť pri vymáhaní pohľadávok. V súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov žiadame v predkladacej správe uviesť návrhy na úhradu zvýšených výdavkov, resp. uvedené vplyvy na rozpočet verejnej správy žiadame zabezpečiť v rámci schválených limitov dotknutého subjektu verejnej správy na príslušný rozpočtový rok, bez dodatočných požiadaviek na rozpočet verejnej správy.“

Konferencia biskupov Slovenska uplatnila nasledovnú zásadnú pripomienku:
„Vo vlastnom materiáli navrhujeme v Čl. I vypustiť body 2, 3, 4 a 5.
Odôvodnenie: Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov navrhujeme v časti týkajúcej sa určovania otcovstva a zapierania otcovstva vypustiť a stiahnuť z legislatívneho procesu, nakoľko nie je zrejmé, či navrhovaná právna úprava zaručí najlepší záujem (maloletého) dieťaťa. 
Jeho prípadné opätovné predloženie do legislatívneho procesu navrhujeme zhodnotiť až na podklade relevantných dát a uskutočnení odbornej a prípadne verejnej diskusie s relevantnými subjektami k zmenám právnej úpravy v tak citlivej oblasti. Z podkladov nevyplýva, či navrhovatelia viedli odbornú alebo verejnú diskusiu k tejto téme.  Predkladaný návrh legislatívy predstavuje odborne, právne aj eticky náročnú oblasť. Zo samotného textu a sprievodných dokumentov nie je pritom zrejmé, na základe akých podkladov, dát a dôvodov predkladatelia zvolili navrhovanú alternatívu riešenia. Domnievame sa, že návrh môže predstavovať nedostatočne komplexné riešenie danej problematiky. K uvedenému poukazujeme najmä, ale nie výlučne na tieto problematické časti: - umožnenie súdu ex offo aj bez návrhu začať konanie o zapretie otcovstva, - a to „z dôvodov hodných osobitného zreteľa“, čo považujeme za právne neurčitú podmienku, - možnosť iniciovať konanie ex offo bez určenia lehoty, čo môže ešte zhoršiť právnu neistotu vo vzťahu k dieťaťu/deťom a rodine, - možnosť arbitrárneho rozhodnutia zo strany súdu. Poukazujeme na skutočnosť, že predkladatelia nepredložili relevantnú analýzu ani návrh riešenia závažných etických (morálnych) problémov, ktoré by v dôsledku prijatia návrhu mohli nastať, a to s prihliadnutím na prirodzený mravný zákon, rešpektovanie ľudskej dôstojnosti a ochrany ľudských práv a najlepší záujem dieťaťa.“ 

	Ministerstvo obrany Slovenskej republiky si uplatnilo jednu obyčajnú pripomienku a to k čl. I v názve zákona za slová „zákona č. 40/8/2022 Z. z.“ vložiť čiarku a slovo „a“ a za slová „zákona č. 157/2025 Z. z.“ vložiť slová „a zákona č. 70/2026 Z. z.

Verejnosť uplatnila dve pripomienky a to k čl. I bod 1 a k dôvodovej správe k príslušnému bodu s požiadavkou na vypustenie a úpravu znenia tak, aby súd mal povinnosť vyžiadať si podklady o príjme priamo od Finančnej správy Slovenskej republiky a súčasne nebol oprávnený určovať fiktívne príjmy alebo subjektívne posudzovať podnikateľské výdavky. Verejnosť súčasne požaduje zníženie priemerného predpokladaného mesačného príjmu na pätnásťnásobok sumy životného minima.

Stanovisko

K čl. I bod 1 (právna domnienka výšky príjmu rodiča; vyživovacia povinnosť)

Úlohou zákonnej domnienky výšky príjmu v prípade nespolupracujúceho rodiča pri dokladovaní svojich príjmov ako takej by vo všeobecnosti malo byť spravodlivé usporiadanie vzťahov. Rovnako by to malo platiť aj pre nastavenie výšky predpokladaného mesačného príjmu rodiča. Platná právna úprava v § 63 ods. 1 druhej vete zákona o rodine tu v súčasnosti vychádza z výšky dvadsaťnásobku sumy životného minima. V roku 2026 to predstavuje  sumu 5 682,60 eur (teda dvadsaťnásobok sumy 284,13). 

V poslaneckom návrhu sa navrhuje zvýšiť sadzbu, ktorá je aktuálne nastavená v § 63 ods. 1 druhej vete zákona o rodine, na dvadsaťpäťnásobok,  čo by predstavovalo sumu 7 103 eur (teda dvadsaťpäťnásobok sumy 284,13). V tomto prípade sa fakticky zvyšuje sankcia pre nespolupracujúceho rodiča. Z hľadiska motivácie rodiča spolupracovať pri dokladovaní príjmov sa javí, že navrhovaná úprava má v tomto bode svoje ratio legis. Nemožno vylúčiť, že v aplikačnej praxi môžu v súčasnosti vyvstávať prípady, kedy by sa mohli rodičia, ktorí majú vyšší príjem ako je aktuálne nastavený dvadsaťnásobok sumy životného minima, vyhýbať so špekulatívnym nepoctivým úmyslom preukazovaniu svojich reálnych príjmov. Ak má v súčasnosti ustanovenie § 63 ods. 1 druhej vety zákona o rodine plniť v aplikačnej praxi preventívnu a zároveň represívnu funkciu, považujeme navrhované zvýšenie v zásade za vhodné. 

Avšak na strane druhej je potrebné pre úplnosť poukázať zároveň i na fakt, že pokiaľ by sa v súčasnosti navrhovalo navýšenie zákonnej domnienky výšky príjmu v prípade nespolupracujúceho rodiča pri dokladovaní svojich príjmov, ako je nastolený dvadsaťpäťnásobok sumy životného minima, teda napríklad tridsať a viac násobok, mohlo by to vyvolať v praxi kontraproduktívny dopad a teda nemuselo by to viesť (ad absurdum) k pôvodne zamýšľanému pozitívnemu zámeru. Preto je vo všeobecnosti potrebné, aby zákonodarca pri zvyšovaní sadzieb obzvlášť v rodinnoprávnej oblasti reflektoval okrem iného aj na kritérium primeranej miery.   

K čl. I bod 2 (zapretie otcovstva určeného súhlasným vyhlásením)  

V rámci bodu 2 v čl. I poslaneckého návrhu sa navrhuje doplniť do § 93 zákona o rodine nový odsek 4, v ktorom sa navrhuje zásadný vecný zásah do právnej úpravy. Navrhuje sa koncepčné prelomenie doterajšieho mechanizmu právnej úpravy zapretia otcovstva, ktoré bolo určené súhlasným vyhlásením rodičov (t.j. otcovstvo určené podľa druhej právnej domnienky). Navrhovaná úprava má umožniť súdu začať ex offo aj bez návrhu konanie o zapretie otcovstva, ktoré bolo určené súhlasným vyhlásením rodičov, a to z dôvodov hodných osobitného zreteľa a zároveň, ak by takéto zapretie otcovstva bolo v záujme dieťaťa. Zo znenia navrhovanej dikcie sa javí, že z časového hľadiska by súd mohol takéto konanie iniciovať kedykoľvek bez akýchkoľvek zákonných mantinelov. 

V praxi by navrhovaná úprava mohla umožniť prístup k zapretiu otcovstva mužovi, ktorý o sebe tvrdí, že je biologickým otcom dieťaťa, ak matka napríklad obštrukčným spôsobom s iným mužom súhlasne vyhlásila, že tento iný muž je otcom dieťaťa. 

V tejto súvislosti je vhodné poukázať na judikát Najvyššieho súdu Slovenskej republiky R 68/2018, v ktorom sa konštatuje, že „Právny poriadok Slovenskej republiky nevylučuje možnosť, aby sa ten, kto o sebe tvrdí, že je biologickým otcom maloletého dieťaťa, domáhal určenia neplatnosti súhlasného vyhlásenia rodičov podľa § 91 ods. 1 Zákona o rodine. V konaní má kľúčový význam najlepší záujem maloletého dieťaťa.“ To znamená, že v súčasnosti je prípustná žaloba na určenie neplatnosti súhlaseného vyhlásenia rodičov a teda je vytvorený určitý legálny právny priestor na riešenie tejto problematiky. Na strane druhej by sa mechanizmus navrhovaný v poslaneckom návrhu javil v tomto konkrétnom prípade ako procesne zrejme jednoduchšia cesta. Bude však nevyhnutné, aby muž, ktorý o sebe tvrdí, že je biologickým otcom dieťaťa, ku ktorému bolo otcovstvo určené podľa druhej domnienky, splnil dve kumulatívne podmienky na to, aby presvedčil súd, aby začal konanie o zapretie otcovstva ex offo. Prvou podmienkou má byť podľa poslaneckého návrhu preukázanie existencie dôvodov hodných osobitného zreteľa a druhou podmienkou, ktorej splnenie bude súčasne nevyhnutné preukázať, má byť to, že takéto zapretie otcovstva bude v záujme dieťaťa. 

Rizikom  navrhovanej právnej úpravy je to, že sa nastoľuje výrazný prvok neistoty v rodinnoprávnych vzťahoch a to v obzvlášť mimoriadne citlivej situácií, ako je „právny otec verzus biologický otec“, nakoľko súd bude môcť kedykoľvek začať konanie o zapretí otcovstva. Upozorňujeme na to, ako už bolo uvedené, že súd nemá určenú žiadnu lehotu (procesný mantinel), čo by mohlo len rozšíriť právnu neistotu v právnych vzťahoch.

Judikatúra Európskeho súdu pre ľudské práva má vo všeobecnosti tendenciu garantovať vyššiu mieru ochrany právneho otca pred biologickým otcom a nejudikuje explicitne právo pravdepodobného otca disponovať aktívnou legitimáciou. Najmä, pokiaľ ide o prvú domnienku otcovstva, kedy sa má za to, že otcom dieťaťa je manžel matky dieťaťa. 

Rekodifikačná komisia pri príprave návrhu nového Občianskeho zákonníka pôvodne uvažovala posilniť pri právnej úprave týkajúcej sa otcovstva určeného súhlasným vyhlásením rodičov možnosť pravdepodobného otca domáhať sa zapretia otcovstva, resp. neplatnosti súhlasného vyhlásenia s odôvodnením, že druhá právna domnienka býva v praxi zneužívaná na obchádzanie biologického otcovstva. Ďalej pri tejto téme rekodifikačná komisia pri príprave návrhu nového Občianskeho zákonníka uvažovala pôvodne v tom duchu, že by bolo vhodné, aby súd skúmal napríklad v konaní o prípustnosti zapretia otcovstva, či sú splnené podmienky na takéto zapretie verzus najlepší záujem dieťaťa a ochrana rodinného života. Ako problematické vnímame to, že súd bude môcť podľa navrhovanej úpravy začať konanie aj bez návrhu. 

Nastavenie navrhovaného mechanizmu sa vecne javí tak, že vytvára príliš otvorený procesný priestor bez toho, aby sa reflektovalo na iné právne princípy, najmä princíp právnej istoty a stability v rodinnoprávnych vzťahoch. Ako už bolo naznačené, súd bude môcť kedykoľvek začať ex offo konanie o zapretie otcovstva, a to aj bez návrhu. Znamená to výrazný odklon od doterajšej striktnej ochrany stability rodinných vzťahov a s tým spojenej ochrany najlepšieho záujmu dieťaťa. V zmysle vyššie citovaného výroku Najvyššieho súdu Slovenskej republiky v rámci judikátu R 68/2018 biologický otec maloletého dieťaťa má v súčasnosti k dispozícií legálnu procesnú možnosť zvrátiť relevantnosť súhlasného vyhlásenia rodičov.

Vzhľadom na vyššie uvedené, je zrejmé, že na základe navrhovaných zmien sa dostáva do kolízie niekoľko záujmov, či hodnôt. Práva biologického otca resp. otca, ktorý to o sebe tvrdí, najlepší záujem dieťaťa, ako aj samotná stabilita rodinných vzťahov a právna istota. Poslanecký návrh tieto záujmy v dostatočnej miere nevyvažuje. Z týchto dôvodov navrhujeme v rámci bodu 2 v čl. I poslaneckého návrhu koncipovať úpravu konania o zapretie otcovstva v § 93 ods. 4 zákona o rodine výlučne ako návrhového konania. Preto navrhujeme vypustiť možnosť súdu začať v danom prípade konanie o zapretie otcovstva aj bez návrhu. 

K čl. I bod 3 (určenie otcovstva k dieťaťu, ktorého matka nie je známa)

V rámci bodu 3 v čl. I poslaneckého návrhu sa navrhuje doplniť platnú právnu úpravu obsiahnutú v  § 94 ods. 1 zákona o rodine tak, že sa navrhuje zaviesť procesná možnosť pre muža, ktorý o sebe tvrdí, že je otcom dieťaťa, iniciovať konanie o určenie otcovstva, v prípade, ak matka nie je určená. Konkrétne v situáciách, ak  matka dieťaťa požiadala o utajenie svojej totožnosti v súvislosti s pôrodom, alebo ak bolo dieťa odložené do verejne prístupného inkubátora, alebo bolo nájdené na inom mieste, a totožnosť matky nie je možné určiť. 

Túto procesnú možnosť, teda podať návrh na určenie otcovstva, bude môcť muž, ktorý o sebe tvrdí, že je otcom dieťaťa, využiť podľa navrhovanej úpravy najneskôr do právoplatnosti rozhodnutia o osvojení dieťaťa, ak osvojenie trvá. 

O obdobnej úprave uvažovala aj rekodifikačná komisia pri príprave návrhu nového Občianskeho zákonníka avšak s určitými odchýlkami, napríklad bez časového limitovania v podobe výslovného ustanovenia lehoty na podanie návrhu na určenie otcovstva v daných prípadoch. Navrhované explicitné doplnenie striktnej lehoty, dokedy najneskôr možno podať tento návrh, sa nejaví ako úplne účelné, nakoľko predmetná lehota výkladovo vyplynie zo samotnej skutočnosti osvojenia. Z tohto dôvodu považujeme druhú vetu v bode 3 v čl. I poslaneckého návrhu za nadbytočnú, keďže jej obsah plynie z povahy veci a k záverom, ktoré sa aktuálne navrhujú expressis verbis normovať v § 94 ods. 1 zákona o rodine, možno bez ďalších pochybností dôjsť aj výkladom. 

Okrem uvedeného je podstatným tiež fakt, že v úprave navrhovanej v bode 3 v čl. I poslaneckého návrhu  absentuje určenie subjektu, voči ktorému má predmetný návrh na určenie otcovstva smerovať, ako aj ustálenie dôkazného bremena. Na tento účel by bolo vhodné nahradiť druhú vetu v bode 3 v čl. I poslaneckého návrhu explicitným vymedzením subjektu voči, ktorému by mal návrh na určenie otcovstva smerovať, v tom duchu, ako o tom pôvodne uvažovala rekodifikačná komisia pre prípravu nového Občianskeho zákonníka, teda napríklad v tomto znení: „Návrh podľa predchádzajúcej vety smeruje len voči dieťaťu a domnelý otec musí v konaní preukázať, že je otcom dieťaťa.“


K čl. I body 4 a 5 (zapretie otcovstva na návrh dieťaťa)
[bookmark: paragraf-96.oznacenie]
    	V rámci bodov 4 a 5 v čl. I poslaneckého návrhu sa navrhuje  v § 96 zákona o rodine rozšíriť doterajšie právo dieťaťa podať na súd návrh na zapretie otcovstva po uplynutí zákonnej zapieracej lehoty o možnosť podať takýto návrh aj pred uplynutím zákonnej zapieracej lehoty a to z dôvodov hodných osobitného zreteľa.

      	 O obdobnej koncepcií uvažovala pôvodne aj rekodifikačná komisia pri príprave návrhu nového Občianskeho zákonníka avšak s určitými modifikáciami, konkrétne okrem preukázania existencie dôvodov hodných osobitného zreteľa sa kumulatívne vyžadovalo splnenie druhej rovnako podstatnej podmienky a to, že podanie takého návrhu pred uplynutím zákonnej zapieracej lehoty bude zároveň v najlepšom záujme dieťaťa. 

      	Na dosiahnutie účelu, ktorý sa navrhovanou úpravou sleduje, by bolo podľa nášho názoru vhodné doplniť na konci bodu 4 v čl. I slová „a ak je to v najlepšom záujme dieťaťa“.
	
Záver

S prihliadnutím na vyššie uvedené ministerstvo spravodlivosti odporúča vláde Slovenskej republiky schváliť stanovisko k poslaneckému návrhu s vyššie uvedenými pripomienkami, ktorých riešenie je v pôsobnosti predkladateľa..

